sunshineradio.co.za - MOTORS & DIRK GALLOWITZ
LAND ROVER DISCOVERY 5 ~ MOLLIG MAAR RATS
Toe Land Rover sy eerste generasie Discovery in die laat jare tagtigs bekendgestel het, het die voertuig dadelik byval gevind. Skielik was daar 'n hardebaardveldryer waarmee jy ook Sondag kerk toe kan ry sonder dat dit voel jy bestuur 'n plaasimplement.
Die luukser Range Rover se prys was vir meeste mense onbekostigbaar en die goedkoper Discovery was toe 'n goeie alternatief.
Toe die sigaretmanne van Camel die Landies daarna beetkry, het dit die tafel gedek vir 'n reeks waaghalsige avonture wat legendes gemaak het van beide die avonturiers en die oranje geverfde Disco's wie heelhuids die uitdagings voltooi het.
Sedert die tweede generasie Discovery in die fiasko jare onder BMW, het die voertuig luukser geraak en ook meer gefokus op paddinamika, maar onbetroubaarheid en meganiese nagmerries het die Disco se naam en reputasie met 'n plettervat grond toe gebring.
Met Ford wat toe ingegryp het is die Disco 3 gebore. Die vreemde ontwerp was aanvanklik met groot skeptisisme onder hardebaard Landie manne bejeen,maar het tog heelwat gedoen om die Disco se naam te herstel. Die bosbreker vermoëns het egter in die slag gebly om die voertuig meer van 'n luukse gesins-SUV te maak en minder van 'n veldryer. Die baanbreker "Terrain Response"- viertrekstelsel het nietemin die Discovery se reputasie as 'n bekwame veldryer in ere herstel en was ook die begin van die elektroniese viertrekstels waar bestuurders se veldryvermoëns deur blikbreine gekomplimenteer word. Die vierde generasie Disco onder Tata eienaarskap was 'n reuse sprong vorentoe om die Discovery te vestig as een van die beste verkopers in die segment vir luukse SUV's. Die voertuig het luukse sedan-tipe paddinamika met wereldklas viertrekbekwaamhede gekombineer wat die Land Rover handelsmerk weer begeerlik gemaak het. Ek het ook gehou van die baksteen-tipe ontwerp – die logiese gevolg van 'n Landrover ontwerpfilosofie waar "form follows function" die neergelegde reel was.
Die nuwe Discovery 5 is die produk van kliente wat al hoe meer gesofistikeerd en kieskeurig koop. Es-joe-wees raak toenemend die voertuig van keuse en te midde van die gestoei om onder die gewildstes gereken te word moet motorvervaardigers met meer vindingryke ontwerpe en idees vorendag kom sonder om dit wat goed werk in die asblik te gooi.
Die nuwe Discovery blyk vir my juis so 'n kompromis, waar die beste uit die verlede met nuwe innoverende idees gemeng is.
Buite is die neus herkenbaar 'n mengsel van Discovery Sport en Range Rover Sport. Die kantprofiel se lang lyf om drie gemaklike rye sitplekke te akkommodeer het trekke na die grootbak Range Rover, terwyl die agterkant se ronde kurwes en lang agteroorhang lomp en swaar vertoon – iets wat my as Disco aanhanger aanvanklik voor die bors gestuit het.
Binnekant is die nuwe Disco veel meer Range Rover as Discovery en pragtig afgewerk met luukse sagte leer en material van hoë gehalte. Die sitplekke is groot, baie gerieflik met elektriese verstelling. Selfs die derde ry se rugleunings kan elektries op- en platgeslaan word. Sitposisie is hoog met die tweede en derde ry sitplekke wat na agter trapsgewys hoër geposisioneer is. Daar is meer as genoeg been-, skouer-en kopruimte om self die groot en lang bulle van die eerste rugbyspan se vaste vaste vyf gerieflik sit te maak. Met genoeg bêreplekke, ses 12V-sokke en agt USB koppelpunte strategies deur die kajuit geplaas, sal elkeen van die 7 insittendes enige rit in groot gemak kan meeleef. Terloops die hele Disco is 'n WiFi-sone wat tot agt fone tegelykertyd kan hanteer!
Ons het die 3.0liter V6 petrol met superaanjaging in "HSE" afwerkingsvlak getoets wat met omtrent alle luukshede beskikbaar toegerus is. Die groot panoramiese glasdak, wanneer die binnedakpaneel oopgeskuif is, skep 'n heerlike ruimtelike gevoel in die kajuit. Instrumentasie agter die stuurwiel vertoon, anders as in die Range Rover, steeds analoog met sekere funksies, soos die spoed, wat ook na digitaal verstel kan word. 'n Groot volkleur raakskerm voor middel bo in die voorste paneel bied toegang na omtrent alle bestuurderhulpstelsels via die Land Rover/Jaguar groep se gebruikersvriendelike en intuitiewe stelsel. Digitale beelde van hoe die 4-trek stelsel en onderstel werk wanneer jy in die veld is, asook toegang tot kamerabeelde onder en reg rondom die voertuig sal baie help wanneer daar in die veld gery word. Met die tru-kamera beelde, elektriese trekstang en sleepstelselhulp kon ek maklik en veilig ons mobiele uitsaaiateljee aanhak, sleep en in knap plekke parkeer.
Ons Disco het oor 'n kontrolepaneel agter teen die sy van die laairuimte gehad waar jy met die druk van 'n knoppie die sleepstang kan uitvou en weer bêre. Daar is ook skakelaars waarmee jy die derde ry sitplekke uit die vloer kan "opslaan" en weer wegvou en ook so met die tweede ry sitplekke se rugleunings. Jy kan selfs 'n toepassing op jou slimfoon aflaai waarmee jy die sitplekke kan plat- of opslaan terwyl jy buite die voertuig staan!
Aandrywing vir die nuwe Discovery 5 is via Land Rover se uiters bekwame permanente viertrekstelsel en 'n 8-gang outomatiese ratkas wat tans plaaslik met twee enjinopsies beskikbaar is. Die petrol 3.0 V6 met drukaanjaging soos met ons toetsvoertuig, lewer 250kW en 450Nm terwyl die 3.0 liter reguit turbodiesel enjin 190kW en 600Nm beskikbaar maak.
Die petrol se verrigting is lewendig met verbasende vinnige versnelling as jy die petrolpedaal plant. Die nuwe Disco is bykans 500 kilogram ligter as die uitgaande model danksy die omvattende gebruik van aluminium. Terwyl dieselde kragbronne as in die uitgaande Disco 4 gebruik word, is verrigting en dinamika strate beter na 'n halfton se gewigsverlies. Hantering, paddinamika en brandstofverbruik is ook merkbaar beter. Die nuwe ontwerp met meer rondings as hoeke dra ook by tot laer sleur en windweerstand wat lei tot 'n baie stiller kajuit op die pad, selfs op die grondpad en teen ooppad-spoed.
In die veld doen die nuwe Discovery 5 sy voorgangers se reputasie ook eer aan, sy lompe voorkoms ten spyt. Met die lugvering wat die grondvryhoogte tot 230mm oplig kan die luukse wa gemaklik deur 90cm diep water ry en dan die rivierwal moeiteloos uitklim. Landrover se uiters bekwame 4-trek stelsel bied verskillende modusse waaruit veldrytoestande, wat wissel van sand, klip en selfs modder, aangepak kan word. Daar is ook 'n "Auto" modus waar die Disco se rekenaar die toestande buite evalueer en dan die stelsel aanpas sodat self Bob Jaan agter die stuur soos 'n wafferse Kingsley Holgate " wilde" Afrika kan tem.
Ten spyte van die logge voorkoms hanteer die nuwe Disco dinamies veel beter as sy voorganger. Die voertuig voel selfs kleiner, ligter en ratser deur die draaie. Selfs op uitdagende grondpaaie was die nuwe Disco geplant en vasvoetig. Na my week agter die stuur het die Disco 5 my nie net oortuig nie, maar selfs my hart teruggewen! Selfs die groot geronde agterkant het nie meer opgeval of gepla nie.
Die 2017 Land Rover Discovery Si6 HSE verkoop teen R1,347,800-00 en sluit in 3jaar/100,000km waarborg en 5jaar/100,000 diensplan.
Die Discovery 5 is een van die 10 finaliste vir Wesbank en SA Gilde van Motorjoernaliste se 2018 Motor van die jaar kompetisie wat vroeg Maart 2018 aangewys word. Skrywer is een van die Jurielede wie die finale beoordeling en evaluering moet doen ten einde die wenner aan te wys.
2017 AUDI SQ5 ~ Min veranderinge aan 'n wenresep
​As Audi se Q5 'n gereg of dis was, sou dit verseker opgeneem wees as 'n wenresep in een of meer glanskookboeke.
In 2008 toe es-joe-wees, anders as deesdae, nog in die skadu van sedanmotors moes ry, het Audi die eerste Q5 bekendgestel, maar soos 'n goeie melktert op 'n kerkbasaar, was dit nie lank nie toe wil almal een koop.
Audi het die Q5 gemik op jonger gesinne en daarmee goud raakgeboor, want vir etlike jare daarna was die Q5 Audi se topverkoper wereldwyd.
Die tweede generasie Q5 is uiteindelik bekendgestel en het ook vroeg in die derde kwartaal sy verskyning in Suid Afrika gemaak met drie modelle, naaamlik die 2.0TFSI, die 2.0TDI en 'n warm SQ5 weergawe oegerus met 'n 3.0 liter turboaangejaagde petrolenjin.
Ons het laasgenoemde onlangs vir 'n week onder hande gehad.
Die ontwerp is eerder verfraai en varser gemaak, want daars geen drastiese veranderinge wat opval nie. Die algemene voorkoms van die nuwe model, veral van voor betrag, lyk egter geheel anders as as die vorige model met duidelike ooreenkomste van die groter Q7 wat sterk deurslaan. Die nuwe LED hoofligte van ons toetsmodel het onmiddelik die oog gevang.
Die nuwe Q5 word gebou op die Volkswagengroep se MLB Evo-platform wat ondermeer ook ingespan word vir die jongste generasie A4 en Q7 modelle. Die gevolg is dat die nuwe Q5 modelle langer en breër is, maar tog 90kg in gewig verloor het.
Die sterk familieooreenkomste laat die nuweling nou veel beter lyk in metaal. Die hoekerigheid en sterk aksentlyne langs die kant asook die skerp gedefinieerde lyne oor die neus bring 'n sportiwiteit na die nuwe Q5 en dra by dat die voorkoms nou platter, breë en meer sportief daaruit sien. Die silwerkleurige sierrooster van ons toetsmodel en die groot luginlate onder in die hoeke van die voorste buffer dra ook 'n sterk boodskap van aggressie wat verder beklemtoon word deur die bultende wielboë oor die groot 20" sierwiele en fris lae profiel rubber. Ek hou ook van die kontrasterende silwerkleurige kantspieëls wat so kenmerkend deel geword het van die "S" en "RS" verrigtingmodelle. O ja, en ook die visuele persepsie van dubbele uitlaatpype weerskante agter bly treffend van die SQ5 model.
Binne is die kajuit nou ook veel meer modern. Ek bly 'n groot aanhanger van Audi kajuite se voorkoms, ergonomie, skakelaars en instrumentasieuitleg. Die materiale en afwerking is tekenend van hoogstaande gehalte en vakmanskap en ons SQ5 se ontwerptema is sportief onderstreep met strategies geplaaste "S"-insignia en etlike koolstofvesel-tipe invoegsels op die deure en voorpaneel .
Die groter kajuit bied gemaklike sitplek vir vier volwassenes met die agterste sitplekke se rugleunings wat kan platvou om die groot laairuim verder te vergroot. Die kontrasterende silwerkleurige gare van die stiksels vir die opsionele diamantpatroon op die sitplekke asook die alcantara leer gedeeltes op die deurpanelehet 'n klassieke weelde tot die kajuit gebring.
Die jongste Audi modelle is tegnologies aan die voorpunt met die nuwe Q5 geen uitsondering en is die nuwe reeks modelle beskikbaar met 'n lang lys van Audi se nuutste digitale elektronika en slim bykomstighede. Ons toetsmodel was onder meer toegerus, as 'n opsionele ekstra, met Audi se innoverende "Virtual Cockpit"- stelsel met 'n groot digitale skerm agter die stuur. Die stelsel laat die bestuurder toe om 'n reeks fassinerende opsies in hoë definisiebeelde , met 'n keuse van onder meer anoloog of digitale instrumente, satnav, rit/motor inligting, radio/klank te gebruik en alles met behulp van skakelaars op die stuurwiel te beheer.
Uiteraard is die groot tablettipe hoë definisie volkleur inligtingskerm steeds middel bo in die voorpaneel geplaas wat met 'n draaiknop agter die ratkierie "bestuur" word. Jy kan egter nou ook die stelsel gebruik op 'n klein paneeltjie/raakskerm voor die rathefboom geplaas waar jy, soos met 'n slimfoon, met hand- of vingerbewegings kan vee, knyp of druk.
Audi het die 2017 Q5 reeks plaaslik met drie enjin weergawes beskikbaar gestel. Kopers kan egter hul basismodel verder optooi met 'n Sport-Line pakket. Al die modelle in die reeks kom toegerus met Audi se befaamde Quattro vierwielaandrywing wat nou opgegradeer is en bekendstaan as "Quattro Ultra" of wat Audi ook noem "Quattro-on-Demand". Die stelsel trek meestal deur die voorwiele maar sodra die blikbrein agterkom die agterwiele moet nou saamwerk, word die krag ook na die agterwiele gestuur maar later weer "onttrek" as normale bestuursomstandighede dit toelaat. Beide die diesel en petrolmodel kom met 'n 7-gang outomatiese ratkas wat sewe ritmodusse bied waarvan "Lift/Offroad" en "Allroad" nuwe toevoegings is.
Die 2,0 liter TFSI word aangedryf met 'n turbo aangejaagde viersilinder petrolenjin van 1984cc wat 185kW se piekverrigting lewer met maksimum wringkrag van 370Nm. Die 0-100kpu lopie neem 6,3 sekondes en Audi se amptelike verbruiksyfer word aangegee as 6,8l/100km. Die intreeprys op die 2.0TFSI is R747,500-00.
Die 2,0TDI kom met 'n 1968cc viersilinder dieselturbo kragbron wat 140kW en 400Nm se pieksyfers lewer. Die 0-100kpu lopie neem 7,9 sekondes met 'n amptelike brandstofverbruik van 4,9l/100km.
Intreeprys vir die 2.0TDI begin by R698,000-00.
Ons toetskar was die warm SQ5 toegerus met 'n V6 turboaangejaagde petrolenjin van 2995cc. Hierdie lewendige enjin bied 260kW en 500Nm se maksimum verrigting en neem slegs 5,4 sekondes om die 0-100kpu lopie af te blits. Aandrywing is Audi se heerlik gladde en blitsvinnige 8-gang outomatiese S-tronic ratkas wat ook met spane agter die stuur beheer kan word. Amptelike brandstofvebruik vir die SQ5 word aangegee as 8,3l/100km.
Op die pad was die SQ5 'n fees om te bestuur en jaag jy die toere in die rooi met die ratkasmodus op Sport gestel, is verrigting verstommend met die V6 turbo wat 'n indrukwekkende kakafonie van roggelende gromme na 'n skor brul laat oorgaan om uiteindelik teen maksimum toere 'n hoë sonoriese geskree deur die uitlaatstelsel te jaag as jy die regtervoet geplant hou! Die Quattro viertrekstelsel bied ongelooflike vlakke van greep deur die draaie met die onderstel en veerstelsel wat min bakrol toelaat.
Op die grondpad is hantering uitsonderlik, maar die ratkasmodus moet liefs in die "Comfort" verstelling wees vir 'n gemaklike en selfs sagte rit.
Die SQ5 bied 'n welkome toevoeging tot die bestaande opsies van verrigting es-joe-wees tans beskikbaar. Met hoë vlakke van toerusting en weelderige afwerking is die pryskaartjie van
R1,044,000-00 seker te verstane, maar ons toetsmodel was gelaai met opsionele ekstras wat jy eintlik by so 'n model sou verwag. Die pryskaartjie van net-net suid van R1,2 miljoen het my sooibrand opnuut laat opvlam.
Die 2017Audi Q5 reeks is 'n finalis van die 2018 Wesbank SAGMJ Motor van die Jaar kompetisie.
Die skrywer is een van die Jurielede wat die finalist moet evalueer om vroeg Maart 2018 die wenner te kan aanwys.
Gedurende die tagtiger- en negentigjare was dit omtrent net passie wat jou laat aangaan het as jy naweke aan jou olielekkende temperamentele Alfa moes werk terwyl jou pelle in hul "gewone" motors probleemvry kon rondkerjakker.
Tog was alles vergewe wanneer jy jou Alfa die slag weer deur die rev's kon looi en soos 'n wafferse renjaer deur Bainskloof se draaie kon saag.
Daar is steeds min motors waarvan die hanterering en paddinamika by die van Alfa's kan kers vashou.
Alfa se nuwe groot sedan, die Giulia is vroeër vanjaar met vier modelle en twee enjinweergawes in Suid Afrika bekendgestel en vergelyk plaaslik in grootte met onder andere BMW se 5-reeks en Volkswagen se Passat, maar teiken eintlik die gewilde BMW 3-reeks en Mercedes C-Klas. Nou die Giulia naam het sy eie geskiedenis uit die dae van Giulietta en Alfetta. Die jongste Alfa sedan word deesdae in Turyn gebou en kom met 'n kleurryke geskiedenis.
Terwyl die topmodel Giulia QV aangedryf word deur 'n Ferrari gebasseerde 2,9 liter 375kW V6 bi-turbo wat vir witwarm verrigting sorg om die 0-100kpu in onder 4 sekondes af te blits en eers by 308kpu uitasem te raak, het ons een van die drie 2,0 liter viersilinder turbo petrolenjin weergawes onder hande geneem. Terloops daar is drie van die "gewone" 2,0liter weergawes te kry, naamlik die Base, Super en Stile modelle. Die 2.0 liter enjin lewer piekverrigting van 147Kw en 330Nm se wringkrag wat goed genoeg is vir 'n 0-100kpu tyd van 6,6 sekondes. Verder sê Alfa die nuwe 2,0 liter gebruik slegs 6,0l/100km in 'n gekombineerde siklus wat nogal indrukwekkend is vir die motor se grootte.
Dit is egter in die kajuit waar die Italianer 'n kragtoer lewer met groot gemaklike sitplekke en genoeg spasie vir vier groot insittendes. Afwerking, vakmanskap en materiale is van goeie kwaliteit en die indruk is dat jy met nuwe Giulia naweke nie tuis hoef te bly om aan jou vuurwa te werk nie.
Agter die stuur is dit 'n aangename plek om te wees met die uitleg en ontwerp van die instrumentasie, rathefboom en ander skakelaars wat mooi saamvloei in 'n mengsel van goeie estitika, ergonomie en praktiese funksionaliteit. Die beheerknoppe agter die ratkierie vertoon soos iets uit een van die duitse modelle, maar dit werk heerlik gemaklik met die een wat jou toelaat om te kies vanuit verskillende ritmodusse en die groter knop waarmee jy die klank-, kommunikasie- en ander funksies op die netjies geintegreede volskleurskerm middel in die voorpaneel kan verstel. In geheel is die nuwe Giulia se kajuit stylvol en gemaklik.
Op die pad is die nuwe Giulia pure Alfa, weliswaar meer verfynd en gesofistikeerd as die modelle van so dertig plus jare gelede.
Aandrywing is deur 'n 8-gang outomatiese ratkas wat die krag na die pad deur die agterwiele stuur deur dieselfde koolstofvesel dryfas wat ook in die vuurwarm QV gebruik word. Die ratkas was vir my 'n aangename openbaring met seepgladde skakelings wat selfs in "Sport" – verstelling steeds soomloos gevoel het. Ek verkies meestal om maar die ratspane agter die stuurwiel te kielie met my bestuurstyl en ek moet toegee die Giulia s'n het uitstekend gewerk. Ek wil my verstout om te sê dat dit is beter as selfs sekere van die meer gerekende Duitse modelle tans verkrygbaar.
Padgedrag, hantering en ritgehalte is verbasend goed te danke aan 'n uitstekende onderstel met presiesie bakbeheer en vergelyk goed met die meer gerekendes uit Bavaria. 'n 50/50 gewigsverspreiding tussen voor en agter dra uiteraard by tot die Giulia se uitstekende hantering as die kronkels in die pad begin. Die hoër profiel wiele op ons toetmodel het bygedra tot 'n geriefliker kajuitgevoel op die pad.
Waarborg: 3rr/100 000km, Onderhoudsplan: 6jr/100000km.
Toyota Hilux Raider Black - Taai is nou ook swart met die spesiale model
Toyota het oor die jare heen etlike spesiale weergawes van verskillende modelle in hul passassiermotorreeks asook die Hilux bakkies die lig laat sien.
By die vorige Hilux modelreeks was daar byvoorbeeld die "Legend 45" en "Dakar" modelle om onderskeidelik die model se 45-jarige bestaansjaar en die vervaardiger se sukses in die uitmergelende Dakar woestynren te herdenk. Die spesiale modelle sorg ook vir 'n mate van eksklusiwiteit wat weer bydra tot die gewildheid en herverkoopwaarde daarvan.
Die Hilux Raider Black is die nuutste toevoeging tot Toyota se reeks spesiale modelle wat in Suid Afrika geloods is. Die nuwe weergawe is nie 'n nuwe model nie, maar slegs 'n spesiale model wat buite verfraai en met 'n klompie ekstras in die kajuit gelaai is, om Suid Afrika se gewildste bakkie nog meer aanlokliker vir kopers te maak – veral noudat Ford se Ranger soms die kollig van die Hilux steel.
Die "Black" is slegs beskikbaar met die vlagskip 2.8 liter turbodiesel enjin . Die nuwe generasie 2.8GD kragbron lewer 130kW piekkrag met 420Nm (vanaf 1600-2400rpm) maksimum wringkrag vir die handratmopdel, terwyl die outomaties se wringkrag tot 450Nm verhoog is binne dieselfde toerespan.
Kopers het 'n keuse vans 6-spoed handratkas of 6-gang outomaties soortgelyk soos beskikbaar in die ander Hilux'e in die reeks.
Toyota het die "Black" in drie eksklusiewe bakkleurafwerkings beskikbaar gestel, naamlik Glacier White, Chromium Silver en Graphite Grey.
Ons het die bekendstelling aan die voet van Tafelberg bygewoon en nademaals huis toe gery met 'n outomatiese weergawe "Black" in Graphite Grey afgewerk vir 'n week se padtoets.
Die "Black" se kajuit het aangenaam verras. Binnekant is die sitplekke in swart (hoe dan nou ook anders) leer afgewerk met silwer stikwerk, terwyl die bestuurdersitplek elektries verstelbaar is. Die sitplekke het heerlik gemaklik gevoel en grootliks bygedra tot die aangename rit op teer- en grondpad. Daar is ook etlike paneelinvoegsels met koolstofveselafwerking wat bygedra het tot 'n gevoel van luuksheid in die algemene ambiaans binne die kajuit.
Standaardtoerusting vir die Raider "Black" sluit in onder meer 'n 4,2" volkleur TFT multi-opsie raakskerm wat verskeie inligtingsblaaie op 'n intuïtiewe en gebruikersvriendelike wyse beskikbaar maak.
Bluetooth koppeling vir klank en telefoonkommunikasie, radio/cd klankstelsel asook die tru-kamera beelde en bestuursinfo word ondermeer op die skerm vertoon. Die "Black" bied ook outomatiese klimaatbeheer as standaard.
Die verstelbare stuurwiel bied skakelaars vir die klank, telefoon asook spoedbeheer.
Viertrekmodelle kom standaard met elektroniese skakeling vir die 4x4 stelsel wat ook lae-strek en ewenaarslotte bied. Elektroniese hulpstelselsels vir heuwel op en af is ook standaard op die viertrekmodelle.
Die "Black" word ook standaard toegerus met Toyota se hele reeks aktiewe en passiewe veiligheiheidsbystandstelsels wat onder meer VSC en A-TRAC (op die 4x4's) insluit. Die ligte bied ook 'n outomatiese aan/af opsie.
Buite is die "Black" modelle subtiel, maar tog treffend afgewerk om uit te staan bo die "normale" Hilux bakkies.
Die dak is in antrasietswart afgewerk. Die sierrooster en groot luginlaat in die voorste buffer is swart.
Die kantspieëls en wielboogafwerkings is kleurgepas. So ook die deurhandvatsels.
Agter op die bak is die spesiale bakseiltjie en veiligheidsrolbalk ook in swart afgewerk.
Pragtige 18' allooiwiele en "Black"-insignia op die deure en agterklap plaas die seël op die spesiale Hilux Raider "Black" se afwerking.
Vir 'n relatiewe klein pryspremie van. R27 000 bo die gewone Hilux modelle bied die Hilux Raider Black uitstekende waarde inaggenome die ekstras wat as standaard met die "Black" ingesluit word.
Wie weet, dalk help die nuwe "Black" om jou BEE status te verhoog?
Hilux Raider Black 2.8 GD-6 Raised Body 6g handrat - R521 100 (BTW in)
Hilux Raider Black 2.8 GD-6 RB 6g Out - R538 900
Hilux Raider Black 2.8 GD-6 4x4 6g handrat - R585 300
Hilux Raider Black 2.8 GD-6 4x4 6g Out - R604 300
Soos met ander Hilux modelle, sluit die koopprys van die Hilux Raider Black in 3-jaar of 100 000km waarborg asook 'n 5-jaar of 90 000km diensplanplan..
Range Rover Evoque Convertible - Topless inni Boendoes
Sportsnutse, of te wel es-joe-wee's is myns insiens die voertuig vir die afsienbare toekoms, veral hier aan die suidkant van donker Afrika.
Dit het status, is prakties en veeldoelig. Ek meen te sê mamma kan in haar ontwerperspakkie en hoë hakkies die helderverligte ondergrondse parkeergarages van winkelsentras heel gemaklik en tuis voel. Dad weer kan naweke sy ontwerper gimspiere as 'n wannabe Rambo tentoonstel waar hy die beton-oerwoud verlaat om een of ander nabygeleë wildsplaas te gaan verken.
Nou het Ranger Rover met sy sexy- sjiek Evoque dit selfs aantrekliker gemaak deur 'n afslaandak weergawe bekend te stel!
Nou kyk, die Evoque is wereldwyd 'n topverkoper en spog met 'n rits toekennings langer as ons Prez se kerskous-inkopielys vir sy kinders.
Hou in gedagte dat die middelgrootte Evoque met egte Range Rover dns spog en is soos sy grootboet Rangie's toegerus met die fabrikaat se befaamde Terrain Response permanente viertrekstelsel. Die stelsel is uiters bekwaam en heel gemaklik in die boendoes.
Die nuwe Evoque Convertible is uiteraard meer van 'n modebykomstigheid as 'n bosbrekerwa, maar die bekwaamheid is steeds daar. Verbeel jou Rambo as 'n "Cross dresser" met aandrok en blinkertjies en Jimmy Choo's (die hemel behoed!!), maar onder daai voorkoms skuil al daai brekervaardighede, behalwe dat wanneer hy moet baklei, hy verkieslik van die Jimmy's ontslae sal moet raak. Net so met die Evoque Convertible – die Achilles hiel is daai plat tekkies en lae pens, maar die vermoë is steeds daar.
Ma-goed kan egter steeds die sypaadjies en randstene gemaklik klouter.
Ons toetsmodel is afgewerk in treffende Phoenix oranje verf (wat jou boonop 'n addisionele R25,000 ekstra gaan kos) met groot swart allooiwiele en lae profiel rubber , kantspieëls en ander buiteafwerking. Ook die seildak is swart. Die wieleboë bult wyd oor die breë tekkies en die resultaat is 'n aggressiewe macho voorkoms wat die koppe laat draai.
Binnekant is dit steeds, soos met die hardekap Evoque,tipies modern- pragtig en luuks. Die afwerking en materiale is van hoogstaande gehalte en vakmanskap. Die Evoque Converible is dan ook omvattend toegerus en beskik ondermeer oor die vervaardiger se jongste gebruikersvriendelike raakskermstelsel wat die klank, telefoon en ander kommunikasiestelsels asook satelietnavigasie insluit. Alle voertuiginfo asook die elektroniese veiligheidstelsel en parkeerhulp met trukamera is ook hierop beskikbaar. Ons toetsmodel was toegerus met die R37,500 opsionele ekstra "Driver Assistance Pack" wat ondermeer jou bestuurstyl monitor en jou waarsku wanneer jy moeg is. Dit waarsku jou ook teen aankomende verkeer wanneer jy tru-stoot. Verder bied die stelsel se "Lane keep Assist" hulp aan die bestuurder wanneer daar ongemerk uit die verkeersbane gery word deur die voertuig se remme selektief te gebruik om jou sagkens terug in jou baan te druk.
Ons toetsvoertuig was ' n Evoque Convertible Si4 en is toegerus met Landrover se nuwe 2018 reeks Ingenium 2.0liter viersilinder petrolturbo enjin. Piek kraglewering is 144kW terwyl die maksimum wringkrag as 340Nm aangegee word. Die Evoque Convertible kom met permanente aandrywing deur al vier wiele via 'n seepgladde 9-spoed outomatiese ratkas. Verrigting is verbasend lewendig, maar as jy van sportiewe bestuur hou gaan die sexy oopdakker jou by die petrolpomp laat betaal.
Op die ooppad is die rit aangenaam terwyl die Evoque Convertible gemaklik en vasvoetig op die grondpad gevoel het. Stuurgevoel is vir my persoonlik effe te lig, maar behoort perfek te wees vir die fyn handjies van die Sandton poppies.
Ry jy met die seildak afgeslaan, pla die wind nie te erg nie en jy steur jou elk geval nie daaraan nie, want "topless" is mos bevrydend, self op die grondpaaie van die lewe, of hoe?
Die aandag wat die sexy Evoque getrek het met sy dak af, het my half onkant gevang. Wildvreemde vroue het my uit die bloute vir my sexy ryding gekomplimenteer en my opnuut laat nadink of ons nie dalk minder haat en meer liefde gaan hê as ons meer bostukloos die lewe se kronkelpaaie gaan aandurf nie?
Selfs die lysprys van R1,029,000-00 lyk dan aantreklik.
BMW G310R - No small feat - Malan Struwig
Earlier BMW launched its first sub 500cc motorcycle in decades in the form of the G310R. Given the success of the BMW big bikes you could ask the question why the need for the smaller machine. The answer in short, is the fact that literally millions of small bikes are sold worldwide annually and BMW wants to tap into this market. In most cases though these small machines lack sophistication and are frankly wanting on every level of performance, including engine, handling and braking performance.
Enter the G310R with a brand-new power train and chassis. As can be expected from BMW the G310R has premium components all round. With features like an upside-down fork, a 4-pot brake caliper up front with ABS and a 25KW single cylinder motor the G310R feels amazingly good. When riding most of the smaller bikes one tends to feel that they are training bikes for working your way up to a real machine. Not so with the G310R.
The G310R feels like a machine that one can live with every day. The power delivery is surprisingly smooth and linear. In other words the motor delivers enough grunt from lower down in the rev range but is surprisingly responsive when you need more power. Being a tall person, I expected the riding position would be a squeeze at best, but even with my 1.95m frame I was comfortable with both the foot levers in a natural position for my feet.
All this speaks about the overall rideability of the G310R and this is where it truly stands out. If you have ever taken a small capacity motorcycle onto a freeway you will know how scary it can be when you lack the horsepower to either run with the traffic or accelerate past slow vehicles. To my surprise this was where the G310R was unexpectedly capable of comfortably running at highway speeds and has enough punch if you need to pass.
In conclusion, although the G310R is built in India the quality is top notch and the package works well for the purpose it was designed for. This is a fun, practical and good looking machine that is not only for the rider that would like a BMW but also for the current BMW owners that find the big R1200GS too heavy for every day commuting in peak traffic. As it makes sense to run a small bike as a run around, BMW can finally now offer that option to their customers. The running cost on the G310R is low, but you still get the premium feel. At R62 990.00 it is not exactly cheap but given the product it is also not overly expensive.
I for one can only hope BMW gives us a GS derivative of the G310 as this would be a great of the beaten track machine to compliment the R1200GS tourer in the garage.
Malan Struwig is a member of the UltimateDrive Media team.
ONKONVENSIONEEL OULIK ~ Toyota se C-HR 'n heel gawe klein rakker
Ek weet nie van wereldwyd nie, maar in Suid Afrika verkoop sportsnutsvoertuie soos bier in 'n sjebeen.
Kompakte sportnutse raak by die dag gewilder en dit gaan nie meer lank wees nie dan gaan sedanmotors soos Corolla's, Jetta's en 3-reekse so vreemd wees soos kakie safaripakke in Nkandla.
Gevolglik bied al wat 'n motorvervaardiger deesdae 'n reeks fô-baai­­-fô modelle wat wissel van kranige veldryers met laestrek tot klein stoftrappertjies wat ten beste net randstene by inkopiesentrums kan klim. Tog is laasgenoemde die segment wat die meeste groeipotensiaal toon onder passassiermotors.
In die kompakte SUV segment is daar ook heel bekwame veldryers soos Range Rover se Evoque, maar meeste is maar net mooi ontwerpe met groot wiele onder fris wielboë wat met klein enjins deur die voorwiele trek en ten beste 'n goeie grondpad op'n sonskyndag kan baasraak.
Toyota het vroeër vanjaar ook hulle klein stoftrapper plaaslik bekendgestel met 'n vreemde, half uitheemse modelnaam genaamd "C-HR".
Ek was by die bekendstelling in Gauteng en het nou onlangs weer die topmodel in die reeks van drie vir 'n week se rygenot gehad.
Toyota het sy konserwatiewe benadering met die ontwerp van die C-HR heel oorboord gegooi en die eindproduk is 'n treffende futuristiese en ultra-moderne stilering met waaghalsigeaksentlyne en hoekige oppervlaktes wat onmiddelik aandag trek.
Vir my persoonlik is dit die mooiste Toyota tans en vir seker die mooiste kompakte SUV tans plaaslik beskikbaar. Uiteraard sal smaak verskil, maar die oorvloed komplimente en belangstelling van mense, veral jongmense en vroue wanneer hul die C-HR van naby gade geslaan het, het my aangenaam verras. Ek het selde, en ek het die voorreg om gereeld besondere en peperduur voertuie te kan bestuur, soveel belangstelling en positiewe terugvoer vanuit die publiek ontvang.
Terwyl die Nissan Juke hierdie koepee-tipe kompakte SUV-segment met sy waaghalsige ontwerp rondom 2010 herdefinieer het, het daar sedertdien kompeteerders soos ondermeer Honda se HR-V en Mazda se oulike CX-3 die lig gesien. Dit is egter die C-HR wat die prys moet kry vir die mooiste blom in die park.
Nou die naam C-HR is blykbaar 'n akroniem vir iets soos "Compact High-Rider of Coupé High-Rider, maar dit kon ek nerens bevestig kry nie.
Die treffende stilering en voorkoms is heel anders as wat tradisioneel van Toyota se konserwatiewe ontwerpfilosofie verwag is. Dit lyk meer soos 'n konsepstudie vanuit die pen van 'n jong rekenaarontwerper, maar die konkawe en hoekerige punte jel aangenaam op die oog met sterk vloeiende lyne in 'n koepee-agtige mengsel tot 'n treffende dog aangename geheelbeeld. Die groot wiele onder fris wielboë aksentueer die sportiewe en aggressiewe beeld wat deesdae 'n al groter voorvereiste raak vir kopers van kompakte SUV's. Dit het bygedra tot die C-HR se grondvryhoogte van 160mm.
Die neus het 'n skrefieontwerp vir die sierrrooster en uitstaanhoofligte wat na agter opswiep, terwyl daar twee ronde misligte laag weerskante onder in die groot voorste luginlaat geplaas is. Die agterligte steek ook prominent uit op die hoeke, terwyl dit treffend in die agterklap geintegreer word.
Die agterdeure se handvatsels is hoog bo in die hoeke daarvan geplaas om die koepee-ontwerp visueel te beklemtoon.
Binnekant is die afwerking eweso treffend en modern met sterk aksentlyne. 'n Groot inligtingskerm middel bo in die voorste paneel is effe na die bestuurder gedraai en komplimenteer die ergonomie van die uitleg. Terwyl die blou agtergrondbeligting van die instrumentasie die ruimteskipbeeld versterk, bring dit ook 'n effense luukse ambiaans in die kajuit. Die materiale vertoon en voel verbasend luuks vir so 'n kompakte stoftrappertjie.
Toyota het die C-HR plaaslik in drie opsies beskikbaar gestel, maar al drie kom slegs toegerus met een enjinopsie. Dit is 'n 1,2 liter turboaangejaagde drie-silinder petrol enjin wat maksimum 85kW enjinkrag en 185Nm wringkrag lewer. Aandrywing is by al drie modelle na die voorwiele deur 'n 6-spoedratkas. Die die intree C-HR 1.2T en die C-HR 1.2T Plus middelmodel is slegs beskikbaar met handratkaste, terwyl
die topmodel C-HR 1.2TPlus CVT soos wat ek tot my beskikking gehad het, toegerus word met 'n poelie of te wel palwissel-outokas.
Tydens die bekendstellingsrit was die CVT my keuse en dit is weereens bevestig tydens my toetsweek. Die ratkas het baie min van daai aaklige tipiese CVT gekerm by hoë toere en het verbasend baie meer soos 'n konvensionele klein outomatiese ratkas gevoel. Die CVT bied ook 'n opsie vir handratwisseling kompleet met sewe "ratte" .
Paddinamika was verbasend goed met die C-HR wat voordeel trek uit Toyota se nuwe TNGA-platform met 'n lae swaartepunt. Die gevolg is goeie hantering deur draaie met min bakrol en genoeg greep.
Die nuwe generasie 1.2 turbo petrolenjin het oorgenoeg oemf en 'n 0-100kpu lopie van 10,9 sekondes word aangegee. Dit danksy regstreekse inspuiting, 'n hoë drukverhouding en veranderbare kleptydreëling wat ook bydra tot 'n baie billike brandstofverbruik wat amptelik aangegee word as 6,4l/100km.
Ek het die C-HR se onkonvensionele stilering en prettige "karakter" geniet. Met slegs 150 eenhede wat blykbaar maandeliks vir Suid Afrika beskikbaar gaan wees, vermoed ek Toyota Suid Afrika gaan gou-gou 'n lang lys belangstellende kopers moet paai. Skakel gerus jou plaaslike Toyota handelaar vir die jongste pryse en beskikbaarheid.
Die oulike klein rakker gaan baie harte steel.
NUWE HONDA CR-V ~ Dis die SUV wat jy altyd wou hê
Eienaars van Honda motors sal met enkele uitsonderings na, altyd weer 'n Honda aanskaf. Dis soos 'n goeie paar skoene wat lekker dra – jy laat hul moeilik gaan en dan word daar gesoek na iets wat jou soortgelyke tevredenheid gaan gee.
Met die CR-V is dit ook so. Sedert Honda die mediumgrootte sportsnuts in 1995 in Suid Afrika bekendgestel het, het die stoftrapper 'n immergroeiende gevolg van getroue ondersteuners versamel. In werklikeid was die CR-V die pioneer van mediumgrootte SUV's in Suid Afrika.
Wereldwyd het die uitgaande CR-V model sy gewildheid getoon met verkope van meer 9 miljoen eenhede in 'n 150 lande! Dit wil gedoen wees en maak die CR-V loshande die gewildste SUV in sy klas.
Meer as twintig jaar gelede was die SUV-segment weliswaar meer op bosbreek en klipklim gefokus, maar die hedendaagse kopers van es-joe-wees wil hul gesinne gerieflik in die week skool en werk toe karwei en dan naweke die toerismeaantreklikhede en eetplekke op wyn-en leefstylplase grondpadlangs gaan verken. Minder boendoebashing dus en meer "lifestyle cruising" .
Honda het daarom die nuwe CR-V, die vyfde generasie wat so pas plaaslik bekendgestel is, juis sodanig herontwerp en opgeknap om bestaande CR-V eienaars tevrede te hou maar teselfdertyd 'n nuwe teikenmark te lok.
Volgens Honda is die vyfde generasie CR-V op 'n geheel nuwe onderstel gebou. Die grootte, lengte, breedte en hoogte het egter grootliks dieselfde gebly, terwyl die asafstand effe gerek is. Wat interessant is, is dat Honda se witjasse dit reggekry het om die buite dimensies bykans onveranderd te laat, maar tog die binneruim vergroot het. So bevoorbeeld is skouerruimte effe beter en die kniespasie vir die agterste passassiers het 65mm gerek. Honda, wat meesters is van verpakking, het die CR-V se laairuim vindingryk aangepas sodat as die tweede ry sitplekke platgevou is en die voorste sitplekke so vêr as moontlik vorentoe geskuif word, 'n 1,8meter lange persoon uitgestrek op die agterste vloer kan lê!
Die baggasiegedeelte kan 522 liter sluk en slaan jy die 60/40 verdeelbare agtersitplekke plat, kan jy 1084 liter se bagasie laai.
Buite het die voorkoms nie juis drasties verander nie en is die nuweling steeds onmiskenbaar CR-V. Die neus lyk forser met 'n nuutontwerpte voorbuffer en lugskort, maar dit is die nuwe hooflighulse met LED liggies (afhangend van watter model) wat treffend met die sierrooster integreer om die vooraansig meer modern te laat vertoon.Ook die misligte het nou LED lampe.
Groter wielboë, fris beskermingstroke wat die luginlaat voor, langsaan onder die deure en die agterkant se lugsnoer beklemtoon, bring 'n meer sportiewe inslag na die CR-V se ontwerp.
Dit is egter die herontwerpte agterkant en agterste lighulse wat die nuwe model buitekant die meeste van die vorige model onderskei.
Binnekant is die verandering mees opvallend. Die afwerking en materiale vertoon en voel deftiger. Alle instrumentasie is nou digitaal en kan die nuwe CRV tong in die kies seker as "out of this world" beskryf word!
Die voorpaneel het 'n klassieke Honda inslag en word gedomineer met 'n groot raakskerm bo in die middel wat afloop na die middelkonsole met die rathefboom hoog en sentraal daarin geplaas. Die groot volkleur raakskerm werk heerlik gemaklik en intuitief met groot "icons" wat duidelik leesbaar is. Alle instrumentasie is gemaklik binne bereik van die bestuurder geplaas.
Die middelkonsole strek verder laag na agter tussen die voorste sitplekke met bekerhouers en 'n innoverende 3-laag bêrekassie hier onder die bestuurder se linkerelmboog. Die kassie laat jou toe om met 'n maklike verskuiwing van 'n rakkie, verskeie grootte houers (eks oortuig dit kan selfs 'n 2liter plastiekbottel wegsteek) te kan bêre. Uiteraard is daar verskeie houers wat prakties en innoverend strategies reg deur die kajuit geplaas is.
Die dik leeroorgetrekte stuurwiel bied lekker greep en is net reg - groot genoeg om prakties te wees en terselfdertyd klein genoeg om sportief te vertoon - met 'n reeks skakelaars om die klankstelse/telefoon/spoedbeheerse se funksies te kan beheer. 'n Slimontwerpte gly-area laat jou toe om die klankvolume met jou linkerduim te beheer deur bloot daaroor te vee. Koop jy die topmodel kry jy twee 12V sokke asook vier USB konneksiepunte. Twee voor en twee agter sodat pa,ma,boet en sus hulle se elektroniese katoeters kan koppel en herlaai sonder om die ander te pla.
Die nuwe CR-V is te koop met twee enjinopsies. 'n 2.0 liter petrol viersilinder normaal geaspireerde kragbron en 'n 1,5 turbo aangejaagde viersilinder petrolenjin. Geen dieselopsie is in die reeks beskikbaar nie.
Aandrywing is via 'n CVT outomatiese ratkas na die voorwiele of deur al vier wiele afhangend van watter model gekies word.
Honda bied vier keuses van afwerkingsvlakke, naamlik Comfort, Elegance, Executive of Exclusive. Eersgenoemde twee is slegs beskikbaar met voorwielaandrywing en kom toegerus met die 2.0 liter enjin, terwyl die Executive en Exclusive topmodelle met die 1,5 liter turbo-enjin en viertrek toegerus word. Die Exclusive weergawe word die beste toegerus en is gevolglik ook die duurste model van die reeks.
Die CVT outokas is soortgelyk aan die ratkas wat in die nuwe Honda Civic motor gebruik word en is een van, indien nie die beste ratkaste van sy soort tans in SA beskikbaar. Die "oorskakelings" voel soos jou tipiese outomatiese ratkas en kies jy die "Sport" - verstelling kan jy die toere amper "vashou" soos die van 'n handrat!
Verrigting is verbasend lewendig en tydens ons bekendstellingsrit het ons in stormsterk wind deur twee Bolandse bergpasse gery met plek-plek skrikwekkende dwarswinde. Die CR-V se relatief groterige SUV lyf het nooit gevoel asof dit die enjins vashou nie, selfs nie die 2.0 liter model nie.
Die 1997cc viersilinder enjin lewer 113kW en 189Nm se piekkrag met 'n amptelike verbruik van 7,3l/100km. Die 2.0 liter 4x2 Comfort verkoop teen R422,900 terwyl die 2.0 liter 4x2 in Elegance gewaad teen R477,900 verhandel.
Die 1.5 turbo enjin lewer 140kW en 240Nm met die amptelike petrolverbruik wat aangegee word as 7,0l/100km en is beskikbaar in twee afwerkingsvlakke, naamlik Executive en Exclusive- beide met AWD viertrek. Die Executive verkoop vir R584,900 en die vlagskip Exclusive sal jou R626,900 kos.
Die vlagskip Exclusive model kom standaard met ondermeer spesiale 18" sierwiele, 'n elektriese agterklap met programmeerbare hoogteverstelling asook 'n banddruk monitor wat jou vroegtydig waarsku as daar skielik banddrukverlies is.
Die Exclusive kry ook standaard Honda se omvattende stel gevorderde bestuurderhulpstelsels (ADAS) wat aktief bydra om die bestuurder en insittendes veilig by hul bestemming te kry.
Dit stelsel sluit in "Honda Sensing" wat ondermeer inluit, "Collision Mitigation Braking (CMBS)" met "Forward Collision Warning (FCW)", "Road Departure Mitigation (RDM)' met "Lane Departure Warning (LDW)"," Aanpasbare spoedbeheer (ACC) met Lae Spoed volgafstand (LSF) asook "Lane Keeping Assist (LKAS)".
Die nuwe Honda CR-V is 'n heerlik luukse middelslag SUV wat alles bied om 'n wenresep te wees en gaan verseker voortbou op sy voorganger se wereldwye suksesverhaal.
Die 2017 Honda CR-V reeks kom standaard met 'n 5jr/200 000 km waarborg asook 'n 5jr/90 000 km diensplan. Ook ingesluit is 'n 3jr AA Padbystand pakket. Dienste word elke 15 000 km geskeduleer vir die 2.0-liter modelle, terwyl die 1,5T modelle elke 10 000 km gediens moet word.
2017 Mercedes SL 500 ~ DIE IKOON KRY NOG MEER STYL
Daar was 'n tyd hier in die sewentiger en tagtiger jare toe Mercedes gereken is as die beste motor in die wereld. Gewone mense, uitgesluit jou swartpakdraende politici, hogere regeringsamptenare en natuurlik diegene met lidmaatskap van organisasies met nasionale belange vooropgestel, moes hul Mercedes bestel, die aankoopprys betaal en dan geduldig vir 'n jaar of so wag tot die handelaar jou laat weet dat jou kar uiteindelik gekom het.
Daar was 'n byna boheemse gevoel van status en rykdom wat Mercedes Benz motors embalm het. Ek onthou die swaar reuk van leer en die pragtige grein van die houtinsetsels van my oom se 1976 280SE. Die kar was 'n maroonrooi kleur met bruin leerafwerking in die kajuit en roomkleurige matte. As jy 'n Mercedes besit het was jou status in die gemeenskap ge-onderstreep.
In die negentigs het Mercedes se naam getaan met motors waarvan die betroubaarheid, afwerking en vakmanskap afgesteek het by selfs van sy Duitse kompetisie.
Toe kom die huwelik met Chrysler wat gou op die rotse beland het en waarvan Daimler met verdere letsels weggeloop het. Tog het dit gestalte gegee aan 'n nuwe era van Mercedes Benz motors met Dieter Zetsche aan die hoof wat die maatskappy terug sou neem na sy eens glorieryke reputasie en om weer die drie-punt stêr aan die bopunt van die luuksemotor bedryf te vestig.
Niemand sal kan stry nie dat die moderne Mercedes Benz se omvattende reeks passasier- en sportmotors die verbeelding aangryp van meeste motorentoesiaste. Talle van Mercedes se gewilde AMG modelle en SUV's is mark- en segmentleiers met rekordverkope. Met AMG het Mercedes ook weer sy glorie op die renbane van die wereld herwin met ongeewenaarde sukses ook met Formule 1, in besonder.
Tussen die baie nuwe en opgekikkerde Mercedes modelle wat jaarliks bekendgestel word, was daar ook vroeër vanjaar die bekendstelling van die opgedateerde ikonies SL-reeks luukse oopdaksportmotor.
Die SL model is al meer as 60 jaar deel van die geskiedenis van Mercedes Benz se model reeks. Vir meeste van daardie jare sekerlik die mees begeerlike model in die Mercedes stal. Sedert sy ontstaan in motorsport, toe die W194 in 1952 gedebuteer het as die 300SL renmotor, het die SL legendariese status in renkringe bereik. Dit het aanleiding gegee tot die ontwerp en produksie van die befaamde SL "Gullwing" – koepee en oopdak sportmotors wat in February 1954 hul buiging in New York tydens die Internasionale Motorsport skou gemaak het.
In 1963 het die W 113 SL-reeks verskyn wat as die "Pagoda SL" bekendgestaan het met sy unieke ontwerp van die hardedak. Toe volg die R107 reeks (Bobby Ewing in die TV reeks Dallas het so 'n rooie gery) vir 18 jaar voordat die R129 model sy verskyning gemaak het in Maart 1989. In 2001 verskyn die R230 reeks met die huidige R231 wat in 2012 bekendgestel is.
Ek het onlangs die voorreg gehad om die nuwe SL500 in pragtige blou afgewerk, vir 'n week te geniet. Die Weskusweer het saamgespeel vir 'n onthou-belewenis.
Die hedendaagse SL is 'n groot plat breë kar. Die elegante stylvolle ontwerp is treffend op die oog en met die metaaldak agter weggevou is die oopdak weergawe vir my nog meer stylvol.
Alhoewel die SL as 'n sportmotor voorgehou word en veral in SL63 en SL65 gewaad asemsnak-verrigting lewer, is die SL ten beste 'n stylvolle GT toermotor vir die langpad. Terloops "SL"is die afkorting vir "Super Light".
Die 2017 model se voorkant kry inspirasie by die legendariese 300SL Panamericana renmotor met die regop sierrooster wat in die opgekikkerde model Mercedes se diamond ontwerp dra. Die enjinkap is met agressiewe stilering meer sportief gemaak en die hoofligte is LED's. Die buffers is nuut en kosmetiese luginlate is weerskante agter die voorwiele geplaas om verdere sportiwiteit aan die voorkoms te gee.
Die kantprofiel van die SL, veral met die dak weggevou is klassiek proporsioneel en tipies "roadster". Agter vou die groot geronde ligte om die hoeke met die SL se breë heupe wat styf span oor 19" vyf-speekwiele met die AMG-tipe lugsnoer wat die sportiwiteit van die twee groot uitlaatpype weerskante beklemtoon.
Binne is die tweesitplek kajuit knus, sportief en tog über-luuks afgewerk en toegerus.Die wit nappa leerbekleedsel mag dalk onprakties wees, maar in kombinasie met die blinkswart en dowwe chroom afwerking is die kajuit visueel 'n treffer.
Instrumentasie is soortgelyk aan die in die S-klas met die twee groot TFT skerms waarop alle info en stelsels vertoon word. Standaard toerusting sluit 'n indrukwekkende en omvattende lys van kommunikasie-, klank- , media-, navigasie- en motorinligting in wat via Mercedes se DYNAMIC SELECT –stelsel beheer word.
Mercedes se "Vario" dak kan nou tot 'n spoed van 40kpu op- of afslaan en die glas gedeelte in die sondak kan met Mercedes se " MAGIC SKY CONTROL" verdonker of meer lig deurlaat deur bloot 'n skakelaar te druk wat die elektromagnetiese partikels in die glas aan/afskakel. Bestuur jy met die dak afgeslaan, selfs in aand as die luggie koel raak, druk jy bloot die skakelaar wat Mercedes se 'Air scarf" aanskakel en heerlike warm lug word deur openinge in die boonste gedeelte van die sitplek na jou nek-area gekanaliseer.
Die 2017 SL500 is toegerus met'n kragtige V8 turbo petrolenjin wat 335kW en 700Nm se piek krag lewer. Aandrywing is na die agterwiele via Mercedes se nuwe 9G-Tronic nege spoed outomatiese ratkas. Dit is genoeg om die SL 500 van 0-100kpu in slegs 4,3 sekondes te laat versnel. Hou jy die versneller platgetrap bereik jy in 'n japtrap die topspoed wat by 250kpu elektronies beperk word. Die SL se bakstruktuur is geheel aluminium wat bydra tot die relatief lae gewig en goeie krag-tot-massa verhouding. Mercedes se amptelike brandstof verbruiksyfer vir die SL500 word aangegee as 9,0l/100km in 'n gekombineerde gebruiksiklus van ooppad en dorpry. Die brandstoftenk kan 75liter loodvrye oktaan inneem.
Die supergladde 9-gangratkas kom toegerus met Mercedes se DYNAMIC SELECT stelsel, waar jy met die druk van 'n knoppie, uit vyf verskillende ratkasmodusse kan kies. Hierdie stelsel verander die enjin se verrigting, ratskakeling, veerstelsel en stuurgevoel om by die bestuurder se behoefte en bestuurstyl te pas. Daar is ook 'n opsie beskikbaar wat Mercedes "ABC" noem,oftewel "Active Body Control" waar die stelsel die motor gelyk hou wanneer deur draaie, tydens wegtrek en remming die bak normaalweg sou kantel of oorhel.
Die SL500 is 'n heerlike luukse en gerieflike toermotor wat ook kragtig en vinnig genoeg is om menige sogenaamde sportmotors met brute krag in 'n versnelren te klop. Tydens my tyd saam met die SL500 was ek verbaas om te sien hoe maklik die agterkant na buite uitswaai as die regtervoet geplant word. Dit is egter op die ooppad met sy arsenaal van elektroniese passiewe en aktiewe veiligheidstelsels waar hierdie elegante stylwa as 'n ware ingeneursprestasie ontpop. Die lys met al die bestuurderhulpstelsels is egter hopeloos te lank om hier te publiseer.
My tyd met die SL 500 was 'n genotlike bestuurservaring. Die pragtige voorkoms en sportiewe lyne spreek van rykdom. Dit maak dit ook duidelik aan almal wie kyk, dat die toppunt van sukses bereik is. Waar ek ookal geparkeer het, het die selfoonkameras oortyd gewerk. Nou ja, nou moet ek nog net een of twee Lotto's wen, dan kry ek myne!
Die 2017 SL500 verkoop teen R1,830,590-00 wat ondermeer 'n 6jaar/100,000 diensplan insluit.
AUDI SE KORDATE VEELDOEL BLITSBUKS ~ OPWINDENDE Q2 'N RATSE KLEIN SPORTNUTS
Met die steeds groeiende gewildheid onder jonger en moderne kopers van enigiets sportnuts, is ek van opinie dat die profiel van motormodelle in vyf jaar se tyd heel anders gaan lyk as vandag.
Ek persoonlik dink die tradisionele middelslag sedan gesinsmotor se dae is getel onder die Afrika son. Dalk sal die top groot luukse waens nog aan die lewe gehou word deur ryk politici en kooperatiewe swartpakdraers, maar dit sal myns insiens maar hoogstens 'n nismark bly.
Dit is dus nie verrassend nie dat omtrent al die motorvervaardigers neig na kleiner kompakte nutsvoertuie wat in die stad en op die grondpad tuis kan wees.
Audi se nuwe Q2 wat onlangs plaaslik bekendgestel is, was dus geen verrassing nie, maar wat wel getref het was die oulike ontwerp, praktiese doeltreffendheid, uitmuntende paddinamika en opwindende stilering.
Ingolstadt beskryf die nuwe kompakte Q2 'n "baanbreker"-model. 'n Stadsmotor wat ideaal is vir elke dag pendel, maar met genoeg wiilewragtag-gene om ook in die platteland op grondpaaie te kan baljaar.
Nou ja, bemarkingsmense se innovering met beskrywings is legendaries en meeste van hul sal iets so onsmaaklik as kasterolie bemark as 'n "heerlike aperatief met 'n pikante smaak"!
Met die Q2 is Audi se bemarkingsmense egter in die kol in hul beskrywing van die opwindende buksie as "sportiewe veeldoeler met moderne stilering en hoë vlakke van funksionele tegnologie".
Terwyl die "Q" in die modelbeskrywing gewoonlik 'n aanduiding is van "Quattro"-aandrywing, is daar nie vir die onmiddelike toekoms planne deur Audi SA om die Q2 met Quattro-aandrywing na Suid Afrika te bring nie, grootliks weens prysoorwegings.
Alhoewel die Q2 plaaslik met modelle soos die Mazda CX-3, BMW X1, Mercedes GLA, Jeep Renegade, Fiat 500X en selfs die MINI Countryman meeding, is die Q2 eintlik in 'n nis van sy eie.
Gebou op die VW-groep se MQB-platform kom die Q2 eiesoortig gestilleer met 'n geometriese ontwerp wat skerp hoeke, sterk lyne en prominente wielboê insluit. Die algehele voorkoms straal 'n moderne, sportiewe en aggressiewe beeld uit. Die dak duik so effe na agter om vaagweg trekke van 'n koepee op te roep. Die voorkant weer word gedomineer deur 'n prominente Audi -hoekige sierrooster en groot luginlate.
Agter is die kleurvariasies van die breë C-pilaar 'n stileringstreffer met die netjiese dakvlerkie en agterste lugsnoer wat die oog vang.
Die klein Q2 is 4,19 meter lank, 1,79 meter breed en 1,51 meter hoog. Die afstand tussen die voor- en agteras meet 2,6 meter.
In Suid Afrika is 12 bakkleuropsies beskikbaar vir die Q2 met twee nuwe kleure, naamlik "Coral Orange" en "Manhatten Grey" wat eksklusief aan die Q2 model toegewys is.
Binnekant is die kajuit luuks afgewerk en na gelang van die opsionele toerusting en afwerkingsvlak wat jy kies, omvattend toegerus. Die hoekige ontwerp word in die kajuit voortgesit wat sorg vir 'n moderne voorkoms. Uitleg is tipies Audi, funksioneel en ergonomies uitstekend, met afwerking en materiale van hoë gehalte. Ek is van mening dat die Q2 se kajuit die toon aangee in sy segment.
Toerusting is uitstekend, veral in die modelle met die S-Line pakket afgewerk.
Audi se opsionele "Virtual Cock Pit" is myns insiens seker die beste instrumentasie tans beskikbaar en is funksioneel briljant met omtrent al die elektroniese katoeters, selfs sateliet navigasie, daarmee geintegreer!
Daar is 'n hoë-definiese volkleur raakskerm middel bo in die voorpaneel waarop ook al die funksies, ingesluit Audi se MMI radio/klankstel, SatNav asook rit-en motorinligting vertoon word. 'n Draaiknop op die middelkonsole agter die rathefboom tussen die voorsitplekke is maklik binne bereik en werk intuitief om ook al die inligting en verstellings op die stelsel te ontgin as jy nie die raakskerm wil gebruik nie.
Met Audi Connect kan jy byvoorbeeld via Google Earth en Google Street View enige adres vind en die motor kan ook in 'n WiFi "Hotspot" verander word om tot 8 verskillende fone/tablette/skootrekenaars gelyktydig te hanteer!
Verder is Audi CarPlay en Android Auto beskikbaar waarmee enige slimfoon soomloos met die stelsel geintegreer kan word om ondermeer ook musiek deur die motor se klankstelsel te speel.
Die agtersitplekke se beenspasie têre maar met 6-voet plussers soos ek in die voorsitplek, maar sal kleiner volwassenes met gemak kan hanteer. Die baggasieruimte is 'n kleinerige 405 liter, maar vergroot na 1050 liter met die agterste sitplekke platgevou.
Die Q2 beskik oor 'n aantal gesofistikeerde bestuurhulpstelsels waarvan sommige segment eerstes.
Audi "Pre-Sense" gebruik 'n radar voor in die neus om die bestuurder voortydig te waarsku en sal selfs hard rem en die motor tot stilstand bring sou 'n moontlike botsing met ander voertuie of voetgangers bespeur word. Daar is onder meer 'n Stop/Ry stelsel wat die enjin outomaties af-en aanskakel wanneer daar in verkeer of by verkeersligte stilgehou word, asook parkeerhulp met sensors waar die stelsel ook die Q2 self kan parkeer.
Audi SA het die Q2 plaaslik bekendgestel met die keuse van twee petrol- of een dieselenjin.
Die 1.0 liter TFSI petrolenjin bied 85kW en 200Nm se piekverrigting. Amptelike brandstofverbruik word aangegee as 5,1/100km en CO₂ uitlate as 117g/km. Die 1.0 TFSI sal eers vanaf Mei plaaslik beskikbaar wees. Aandrywing is na die voorwiele deur 'n keuse van 6-spoed hantrat of Audi se S-tronic outomaties.
Tydens bekenstelling het ons met die 1,4TFSI petrolenjin Sport modelle gery.
Piekverrigting is 110kW en 250Nm met COD-tegnologie (Cylinder on demand) wat die 2de en 3de silinder uitskakel wanneer die enjin minder as 100Nm benodig en die enjinomwentelinge tussen 2000-3000rpm is.
Aandrywing is ook deur die voorwiele via 'n 6-gang handratkas of die 6-gang S-tronic outokas.
Brandstofverbruik is 5,2l/100km met die S-tronic ratkas en 5,4l/100km vir die handratkas.
Slegs een dieselenjin model, naamlik die 2.0TDI met 105kW en 350Nm en toegerus met 'n 6-gang S-tronic outokas sal vanaf Mei 2017 plaaslik beskikbaar wees.
Al die modelle kan met verskillende Audi afwerkingspakkette en 'n lang lys opsionele toerusting bestel word. Tydens die bekendstelling het ons met 'n pragtige blou bakkleur (Model op foto) met silwer afwerking gery wat in die sportiewe S-Line pakket afgewerk en met die opsionele 17" sierwiele toegerus was. Binne was die sportsitplekke afgewerk in liggrys Nappa leer en daar was opsionele gepoleerde aluminium afwerking op die voorpaneel en deure.
Ons model was ook toegerus met die opsionele LED ligpakket .
Dit was egter die Audi Q2 se paddrag en uitstekende paddinamika wat my hart gesteel het.
Tydens ons bekendstellingsrit is ons vanaf Kaapstad Internasionale Lughawe oor Du Toitskloof via Rawsonville en Goudini na Wellington. Die heerlikheid vir my was uiteraard die legendariese Bainskloof Pas waar die stamperige padoppervlak enige wanne-be sportnuts tot 'n middelmatige stoftrapper kan afgradeer. Die knobbelbesaaide pad met sy kort draaie, hardnaaldbogge en vinnige links-regs-links swiepe, bly vir my een van die beste "toetsbane" om 'n voertuig se onderstel en veerstelsel te evalueer.
En dis juis hier, met die Q2 1.4 TFSI se S-tronic ratkas in "Sport+"- modus gestel en die stuur op Sport, wat ek behoorlik lat ingelê boontoe, stadig deur die ou tolhek, net om weer oopketel teen die berg te af! En dit was hier dat ek oopbek respek en bewondering vir die Q2 gekry het!
My navigator het beweer hy het 10 jaar ouer geword, twee byna hartaanvalle moes deurstaan en 'n skoon onderbroek by die eindpunt gesoek. O ja -sy gebedslewe is ook blykbaar weer op datum gebring vir die res van die jaar!!
Die waarheid daarvan sal ek nie kan bevestig nie, maar waaroor ek wel onder eed kan getuig, is dat dit een van die beste voertuie is - in terme van paddinamika - wat ek in 'n lang tyd onderhande gehad het. Maak nie saak hoe hard ek die skerp draaie aangeval het nie, die Q2 het net foutloos gereageer. Platvoet in tydrenstyl deur die haarnaaldbogge kon ek net een maal daarin slaag om 'n vierwiel gly te bewerkstellig. Balans, remme, stuurpresiesheid, greep en ratverhoudings is bloot uitstaande.
Ek verstout my om te sê dat die Q2 (o ja, en die S-tronic ratkas is 'n absolute juweel en seker die beste in sy klas te wereld!) het beter paddinamika en stuurgevoel getoon as meeste sogenaamde "blitsbukse" wat ek die afgelope 2 jaar bestuur het!
Die nuwe Audi Q2 S-Line 1.4T S-Tronic is my gunsteling voertuig sovêr in 2017.
Nadeel? O ja, daar is een – jy moet diep sakke hê, want die prys is myns insiens te styf.
Die wat dit kan bekostig gaan 'n briljante en kordate kompakte sportsnuts geniet.
Ingesluit by die prys is 5 jaar/100 000km Audi Freeway Plan alle belastings
· Audi Q2 1.0T FSI Handrat: R 434,500
· Audi Q2 1.0T FSI S tronic: R 453,000
· Audi Q2 1.0T FSI Sport handrat: R 464,500
· Audi Q2 1.0T FSI Sport S tronic: R 483,000
· Audi Q2 1.4T FSI Sport Handrat: R 511,000
· Audi Q2 1.4T FSI Sport S tronic: R 529,500
· Audi Q2 2.0 TDI Sport S tronic: R 565,000
Hyundai se nuutste generasie Tucson is in my opinie die mooiste SUV in sy segment. Die moderne ontwerplyne en impossante voorkant vang onmiddelik die oog. Selfs die kajuit word wat my betref, net deur die nuwe generasie Tiguan getroef. Dit blyk dat kopers ook so dink, maar Hyundai Suid Afrika het gevoel hulle wil die netjiese wa selfs meer aanlokliker vir Hyundai aanhangers maak. Nadat gekyk is wat in Korea beskikbaar is, is daar besluit om Suid Afrikaners met 'n spesiale model te verras.
Die nuwe model word toegerus met 'n sportiewe stileringspakket en staan bekend as die Hyundai Tucson Sport. Tydens die plaaslike bekendstelling laasmaand in die pragtige Boland, was ek aangenaam verras en beindruk met die windmaker sportnuts se aggressiewe voorkoms en heerlike sportiewe padgedrag.
Die Tucson Sport is in wese 'n gewone Tucson wat in die fabriek met die sportiewe afwerkingspakket, soos van 'n verskaffer in Korea gekoop, toegerus word. Wanneer die model in Suid Afrika land met twee fris uitlaatpype aan die een kant, word die uitlaatstelsel aangepas en word nog twee uitlaatpype aan die ander kant bygevoeg. Verder kry die Sport 'n stel sportiewe dofswart sierwiele met fris lae profiel rubber onder sy pens.
Die pakket sluit ook in dieper kleurgepaste lugskorte voor, agter, en aan die sykant onder die deure asook LED dagryliggies in die hoofligte en in die voorste luginlate.
Swart plastiekstroke wat onder die deure en rondom die wielboë afwerk, dra by tot die "spiertier"-houding van die nuwe Sport, sodat doodgewone Arnoldus Swart na Arnold Schwarzenegger kan lyk!
Tydens die bekendstelling het ons deur twee bergpasse gery en ek was aangenaam beindruk met die Tucson Sport se paddinamika en hantering.
Verbysteek versnelling in toprat is gemaklik en plant jy die regtervoet klim die spoednaald onmiddelik.
Met die breë laeprofielbande was die greep uitstekend toe ons deur Franschoek Pas se kort draaitjies kole gegooi het. Bakstabiliteit met betreklik min bakrol was opmerklik terwyl die remme beindruk het met goeie stabiliteit as daar skielik en hard gerem moes word. Ja uiteraard sal die lae profiel bande ritgehalte inboet op sinkplaatgrondpaaie, maar op die teer was die Tucson Sport in sy element.
TOYOTA YARIS PULSE - OM DIE ADRENALIEN BIETJIE TE JAAG
Toyota het onlangs sy opgekikkerde Yaris Pulse plaaslik bekend gestel. Die nuwe Yaris het in Maart vanjaar sy buiging gemaak op die Geneefse Motorskou en is in werklikheid net 'n middellewe mooimaakkuur en nie 'n nuwe model nie.
Tog is daar heelwat veranderinge en verbeterings aangebring wat die Yaris Pulse 'n varser en meer moderne voorkoms en binneruim gee.
Die voorkoms is visueel treffend met 'n groot, diep swartgeverfde uurglasvormige sierrooster wat die neus domineer. Daar is 'n nuutontwerpte voorste buffer en hoofligte asook vertikale luginlate weerskante wat elk met strepie LED liggies afgewerk is.
Agter vertoon die klein Yaris ook veel meer sportief met nuutontwerpte agterklap, lighulse en buffer.
Kopers kry ook nou die keuse van meer en nuwe kleurafwerkings met kleure soos Glacier White, Satin Silver Metallic en Cosmic Blue. Daar is selfs, wat Toyota noem "Bi-tones", wat met 'n swart geverfde dak gekombineer word en Pearl White 2-Tone, Grey 2-Tone en Cinnabar Red 2-Tone insluit.
Binnekant vertoon die kajuit varser met nuwe kleure vir die bekleedsel asook swart en grys skakerings vir die panele. Die Yaris Pulse Plus CVT kry egter blinkswart afwerking op die instrumentepaneel en stuurwiel, terwyl daar ook blink afwerking om die skakelaars is.
Voor in die middel van die instrumentepaneel is daar nou 'n kleurraakskerm waarop die radio klankstelsel, lugversorging, slimfoonkoppeling asook die satelietnavigasie stelsel (sou jou model daarmee toegerus wees) verstel kan word.
Dit is egter onder die enjinkap waar Toyota die grootste verandering gemaak het. Weg is die ou 1.3 liter petrolenjin met 'n nuwe 1.5 liter VVT-iE petrolenjin wat sy buiging maak.
Die nuwe enjin lewer tot 12% meer krag, maar teen 'n beter brandstofverbruik en laer skadelike uitlaatgasse as die uitgaande 1.3 liter kragbron.
Aandrywing is deur die voorwiele met 'n 6-gang handratkas of via 'n CVT outokas met ratspane agter die stuurwiel.